- Hindi News
- National
- इंजीनियरिंग की फीस तय करने से पहले कमेटी लेगी छात्रों व कॉलेजों का फीडबैक
इंजीनियरिंग की फीस तय करने से पहले कमेटी लेगी छात्रों व कॉलेजों का फीडबैक
भोपाल | प्रदेश के निजी कॉलेजों के लिए इंजीनियरिंग, मैनेजमेंट, फार्मेसी सहित अन्य प्रोफेशन कोर्सेस की फीस तय करने से पहले इस बार छात्रों के साथ ही कॉलेज संचालकों से फीडबैक लिया जाएगा। प्रवेश एवं शुल्क निर्धारण विनियामक समिति अगले महीने विभिन्न चरणों में कॉलेज संचालकों और छात्रों से विमर्श कर उनकी समस्याओं और शिकायतों के बारे में फीडबैक लेगी। इस फीडबैक के आकलन के आधार पर अगले तीन सालों की फीस तय की जाएगी। हालांकि समिति अपने इस फैसले के पीछे प्रोफेशनल कोर्स की पढ़ाई की गुणवत्ता का आकलन करना मुख्य कारण बता रही है। प्राइवेट कॉलेजों के लिए सत्र 2016-17, 2017-18 और 2018-19 की फीस तय करने का काम जनवरी माह से शुरू किया जा रहा है। इसकी तैयारी के लिए मंगलवार को फीस कमेटी के दफ्तर में बोर्ड की बैठक आयोजित की गई। समिति चेयरमैन डॉ. टीआर थापक के अनुसार प्रोफेशनल कोर्स की पढ़ाई की गुणवत्ता के लिए जनवरी में कॉलेजों के दो-दो छात्रों के साथ ही संचालकों की बैठकें आयोजित की जाएगी।
इस बैठक का उददेश्य छात्रों और कॉलेज संचालकों से फीडबैक लेना है। पिछले सालों के अनुभवों को भी चर्चा में शामिल किया जाएगा। छात्रों से उनकी समस्याएं पूछी जाएगी। वहीं कॉलेजों से उनके स्तर पर किए जाने वाले सुधार का आकलन किया जाएगा।
जनवरी से शुरू होगी फीस तय करने की प्रक्रिया
प्रवेश एवं शुल्क निर्धारण विनियामक समिति अगले तीन सालों के लिए प्रोफेशनल कोर्स की फीस तय करने का काम ऑनलाइन माध्यम से करने जा रही है। कॉलेजों को अपना लेखा-जोखा समिति के पोर्टल पर ही भरना होगा। यह जानकारी सभी के लिए रहेगी। आगामी सत्रों की फीस तय करने के लिए हुई बैठक में ऑनलाइन प्रक्रिया पर भी चर्चा की गई। समिति जनवरी माह से से यह प्रक्रिया शुरू कर देगी। मई-जून तक सभी प्रोफेशनल कोर्सेस की फीस तय करने का लक्ष्य रखा गया है।
पारदर्शिता लाने के लिए ऑनलाइन व्यवस्था
समिति के चेयरमैन डॉ. टीआर थापक का कहना है कि समिति ने इस बार कॉलेजों से ऑनलाइन दस्तावेज जमा कराने का निर्णय फीस तय करने में पारदर्शिता लाने के लिए लिया है। इसके लिए समिति ने नया सॉफ्टवेयर तैयार कराया है। इसी सॉफ्टवेयर में छात्रों के लिए अपनी समस्याएं और शिकायत भी ऑनलाइन करने की सुविधा रहेगी।
tgl_Latn sot_Latn hin_Deva hin_Deva hin_Deva hin_Deva hin_Deva hin_Deva hin_Deva hin_Deva